Document ID: 32000D1445

Euroopa Parlamendi ja nõukogu otsus nr 1445/2000/EÜ,
22. mai 2000,
aerofotograafia ja kaugseire tehnikate rakendamise kohta põllumajandusstatistikas 1999-2003
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 285,
võttes arvesse komisjoni ettepanekut, [1]
toimides asutamislepingu artiklis 251 osutatud korras [2]
ning arvestades järgmist:
(1) Nõukogu 14. novembri 1994. aasta otsus 94/753/EÜ kaugseire jätkuva rakendamise kohta põllumajandusstatistika tootmisel ajavahemikul 1994-1998 [3] kaotas kehtivuse 31. detsembrist 1998.
(2) Ühise põllumajanduspoliitika uute arengusuundade kontekstis ja seoses laienemisega, on tungiv vajadus maakasutuse ja põllukultuuride seisundi alase teabe, ning eelkõige põllumajanduse, keskkonna ja paikkonna vastastikuse mõju analüüsimise järele.
(3) Otsuse 94/753/EÜ meetmete üksikasjalikud rakenduseeskirjad tuleks omandatud kogemuste ja saadud tulemuste põhjal korrigeerida ja ümber sõnastada.
(4) Koostöös asjaomaste liikmesriikidega tuleks maakasutuse ja muude huvipakkuvate muutujate kohta vajaliku teabe kogumiseks sisse seada aerofotograafiasüsteem.
(5) Kuna saagikuse prognoosimiseks kasutatav agrometeoroloogiline süsteem ja põllukultuuride seisundi järelevalve on praegu töökorras, tuleks need täiendavaid uuringuid vajavate meetmete hulgast kõrvale jätta.
(6) Ajavahemikul 1999-2003 täiendavaid uuringuid ja arendamist vajavad kaugseire toimingud on kaasatud uurimis- ja arendustegevuse viiendasse raamprogrammi. [4]
(7) Kõnealuse teadustöö raames sündivate võimalike täiendatud meetodite lisamine käesoleva otsusega reguleeritud toimingute hulka peaks olema juba ette nähtud.
(8) Samuti on asjakohane ette näha, et komisjon saaks nende meetmete rakendamise delegeerida enda järelvalve all ühendusele või põllumajandusstatistikat tootvatele riigiasutustele või nende poolt tunnustatud asutustele.
(9) Aerofotograafia- või kaugseire tehnikat kasutavad statistilised meetmed on kooskõlas subsidiaarsuspõhimõttega sel määral, et liikmesriigid ja komisjon jagavad tõhususe ja otstarbekuse kriteeriumide kohaselt vastutust eri meetmete ning nende rakendamise eest.
(10) Need meetmed aitavad tõhustada ühenduse statistilisi vahendeid põllumajanduspoliitika kujundamiseks, juhtimiseks ja järelvalveks.
(11) Käesoleva otsusega kehtestatakse kogu programmi kehtivuse ajaks finantsraamistik, mis kujutab endast peamist juhist eelarvepädevatele institutsioonidele iga-aastase eelarvemenetluse ajal Euroopa Parlamendi, nõukogu ja komisjoni 6. märtsi 1995. aasta deklaratsiooni [5] punkti 1 teise lõigu tähenduses.
(12) Käesoleva otsuse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused, [6]
ON KOKKU LEPPINUD JÄRGMISES:
Artikkel 1
1. Alates 1999. aasta 1. jaanuarist rakendatakse ühenduse tasandil põllumajandusstatistikas viie aasta jooksul aerofotograafia projekti. Samuti jätkatakse kaugseire kasutamist, eriti seoses agrometeoroloogilise süsteemi töökorda seadmisega.
2. Võttes arvesse liikmesriikide poolt juba kogutud andmeid, on lõikes 1 viidatud meetmete eesmärk ühenduse tasandil ja võimaluse korral ühendusele huvipakkuvates piirkondades täpsemalt:
- koguda andmeid, mis on vajalikud ühise põllumajanduspoliitika ellurakendamiseks ja järelevalveks ning põllumajanduse, keskkonna ja paikkondade vastastikuse mõju analüüsimiseks,
- anda hinnanguid põhiliste põllukultuuride kasvualade kohta,
- tagada põllukultuuride seisundi järelvalve vähemalt kuni saagikoristuseni, et oleks varakult võimalik prognoosida saagikust ja toodangut.
3. Pärast 1. jaanuari 1999 algavat kolmeaastast perioodi otsustatakse saadud kogemuste põhjal ja artikli 5 lõikes 2 ette nähtud korras, kas jätkata nende meetmete rakendamisega, neid kaheks aastaks muuta või nende rakendamine lõpetada.
Artikkel 2
Komisjon tagab kõnealuste meetmete rakendamise saadaval olevate rahastamisvahendite piires.
Põllumajandusstatistika tootmise eest vastutavad riigiasutused või nende poolt tunnustatud asutused võivad vabatahtlikus korras osaleda kõnealuste meetmete ellurakendamises.
Komisjon esitab artikli 5 lõikes 2 sätestatud korras igal aastal liikmesriikidele aruande rakenduseeskirjade, kasutatud meetodite, assigneeringute kasutamise, tulemuste hindamise ja järgmise aasta tööprogrammi kohta.
Artikkel 3
Käesoleva programmi rakendamise finantsraamistikuks ajavahemikus 1999-2003 määratakse 12,5 miljonit eurot.
Eelarvepädev institutsioon kinnitab iga-aastased eraldised finantsperspektiivi piires.
Artikkel 4
Käesoleva otsuse rakendamiseks vajalikud meetmed võetakse vastu artikli 5 lõikes 2 osutatud menetluskorra kohaselt.
Artikkel 5
1. Komisjoni abistab alaline põllumajandusstatistika komitee.
2. Kui viidatakse käesolevale lõikele, kohaldatakse otsuse 1999/468/EÜ artikleid 4 ja 7, võttes arvesse selle artiklis 8 sätestatut.
Otsuse 1999/468/EÜ artikli 4 lõike 3 kohaseks tähtajaks kehtestatakse kolm kuud.
Artikkel 6
Komisjon esitab Euroopa Parlamendile ja nõukogule hiljemalt 2003. aasta 31. juuliks aruande kõnealuste meetmete rakendamise ja kättesaadavaks tehtud ressursside koha, millele on vajadusel lisatud ettepanekud aerofotograafia- ja kaugseiretehnika võimalike edasiste kasutusviiside kohta põllumajandusstatistikas.
Artikkel 7
Käesolev otsus jõustub päeval pärast selle avaldamist Euroopa Ühenduste Teatajas.
Käesolevat otsust kohaldatakse alates 1991. aasta 1. jaanuarist kuni 2003. aasta 31. detsembrini.
Brüssel, 22. mai 2000

Labels: 12
4
15
6